Počas jednej z mojich obľúbených prechádzok v prírode, keď som si sadla na spadnutý peň blízko zurčiaceho potôčika, zahľadela na slnkom prežiarenú stráň na ktorej ešte len začínali rásť snežienky, začali mi hlavou chodiť myšlienky. Tento krát som ani nebádala a nezisťovala odkiaľ prichádzajú, ale začala som písať. Nechala som sa unášať akoby jarným vánkom.
Nepotrebujete sa nikomu podobať. Nepotrebujete chcieť. Potrebujete byť. Nie vlastniť. Mať vnútorné napojenie na seba samého. Na svoje srdce, dušu. A duša k vám prehovorí.
Nepotrebujete mať bohatstvo sveta, aj keď hojnosť vám patrí, je vaša, je tu.
Nepotrebujete vlastniť, pretože sloboda je vaša, je vo vás.
Nepotrebujete bojovať, pretože boj neprináša mier. Mier je o vyrovnaní, rovnováhe, pokoji.
Nepotrebujete zabíjať, ničiť, lebo spôsobené nešťastie vám šťastie neprinesie.
Nepotrebujete sa obviňovať, sužovať, trpieť vinou. Vina je pocit, ktorý vás prenasleduje. Tým prenasleduje samých seba.
Nepotrebujete byť chorí, lebo vašou prirodzenosťou je zdravie.
Čo potrebujete? Lásku.
Láska ale nie je potreba. Je to emócia, vnútorný stav bytia.
Láska uzdravuje, odpúšťa, dáva slobodu, nevlastní, nebojuje.
Láska je mier, harmónia, sila, ktorá posúva vpred k sebe samému i druhým, celému svetu.
Lásku žijete, láskou dýchate. Láskou sa prebúdzate i usínate. Lásku dávate i dostávate.
Čo je viac? Nič.
Lebo láska je podstatou stvorenia, vesmíru, vás, nás. Preto každý prejav lásky aj ten najmenší je dôležitý.
Ďakujem za zázrak novej jari na Zemi, ktorá tento rok tak ťažko prichádza. Ďakujem za možnosť byť súčasťou života v nej. A ďakujem Matke Zemi za jej lásku ktorou nás obdarúva každý deň.
S láskou sa s Vami podelila o myšlienky Janka Bálintová
Pre www.svetlozeny.sk napísala Janka Bálintová. Tento článok môže byť ďalej šírený, kopírovaný v neskrátenej, neupravenej podobe a len pre nekomerčné účely pokiaľ bude pripojená celá táto poznámka aj s aktívnym odkazom.